བར་སྐབས་འཛམ་བུའི་གླིང་འདིར་ཚན་རིག་གི་ཤེས་ཡོན་ལ་ཡར་རྒྱས་ཆེན་པོ་ཕྱིན་ཏེ་མིའི་འཚོ་བའི་གནས་སྟངས་དང་།ཕྱི་དངོས་པོའི་འཛུགས་སྐྲུན་ཐད་བཟང་ཕྱོགས་ཀྱི་འགྱུར་བ་ཧ་ཅང་ཆེན་པོ་ཕྱིན་ཡོད་པ་ནི་བསྔགས་པར་འོས་པ་ཞིག་ཡིན།འོན་ཀྱང་ཕྱི་དངོས་པོ་ཡར་རྒྱས་སུ་ཕྱིན་པ་ལྟར་ནང་བསམ་བློར་དེ་ལྟ་བུའི་ཡར་རྒྱས་མ་བྱུང་བར་བརྟེན་ནས་དེང་སྐབས་དཀའ་ངལ་གསར་པ་ཧ་ཅང་མང་པོ་ཞིག་ལ་གདོང་ལེན་བྱ་དགོས་ཀྱི་ཡོད།འཛམ་བུའི་གླིང་འདི་བདེ་སྐྱིད་ལྡན་པའི་སྤྱི་ཚོགས་ཤིག་ཏུ་འགྱུར་ཐབས་བྱ་རྒྱུ་ང་ཚོའི་འོས་འགན་ཡིན་ཞིང་།དེ་ལྟར་ཡོང་བར་ཕྱི་དངོས་པོའི་ཡར་རྒྱས་དང་ནང་བསམ་བློའི་ཡར་རྒྱས་གཉིས་ཟུང་དུ་སྦྲེལ་དགོས།ནང་བསམ་བློའི་ཡར་རྒྱས་ཞེས་པ་ནི་དོན་དུ་སེམས་རྒྱུད་ཇེ་བཟང་དུ་གཏང་རྒྱུ་དེ་ཡིན།སེམས་རྒྱུད་ཇེ་བཟང་དུ་གཏོང་བའི་ཐབས་ལམ་བཟང་ཤོས་ནི་ཆོས་ལུགས་ཀྱི་བསླབ་བྱ་ཁག་ཡིན་སྟབས།འཛམ་གླིང་ཞི་བདེ་དང་འགྲོ་བ་མིའི་སེམས་རྒྱུད་ཡར་རྒྱས་སུ་གཏོང་བར་ཆོས་ཕྱོགས་ལ་འགན་འཁྲི་ཧ་ཅང་ཆེན་པོ་ཡོད།འགན་འཁྲི་འདི་ཉིད་ལག་ལེན་དོན་འཁྱོལ་ཡོང་བར་ཁྱེད་ཅག་ཚོགས་འདུར་ཕེབས་མཁན་རྣམས་ཀྱིས་དོན་སྙིང་ལྡན་པའི་གྲོས་བསྡུར་ལྷུག་པོ་གནང་རྒྱུ་ཧ་ཅང་གལ་ཆེན་པོ་ཡིན།